Virallinen lehti nro C 187 , 16/06/1998 s. 0133



KIRJALLINEN KYSYMYS P-4153/97 komissiolle esittäjä(t): Antonio Tajani (UPE) (7. tammikuuta 1998) Aihe: Tonnikalan suurin sallittu saalis Välimerellä ICCAT:n (kansainvälinen Atlantin tonnikalojen suojelukomissio) suositusten mukaan Välimeren tonnikalan pyynnin kokonaismäärää on vähennettävä 25 prosentilla, sillä pyyntiä harjoittavat sekä Välimeren laivasto että lukuisat Välimeren kolmansien maiden kalastusalukset. Yhteisö on juuri ryhtynyt tai on ryhtymässä asian osalta lukuisiin kalavarojen säilyttämistoimenpiteisiin, jotka koskevat yksinomaan yhteisön laivastoa ja joilla pyritään takaamaan tonnikalakanta Välimerellä. Näitä toimenpiteitä ovat: - asetus 1075/96 (KOM(97)0459 lopull.) ((EYVL L 142, 15.6.1996, s. 1)), jolla kielletään tonnikalan pyynti käyttämällä pitkäsiimaa yli 24 metriä pitkissä aluksissa 1. kesäkuuta ja 31. heinäkuuta välisenä aikana - asetuksen 1626/94 ((EYVL C 337, 7.11.1997, s. 36.)) muutosehdotus, jolla kielletään tonnikalan pyynti kierrenuotalla elokuussa ja ilma-alusten käyttö kesäkuussa sekä vahvistetaan alusten vähimmäiskoot - tonnikalan pyyntiponnistuksen vähentäminen 20 prosentilla, mikä sisällytettiin neljänteen monivuotiseen ohjaussuunnitelmaan Italian laivaston osalta. Ottaen huomioon, että näistä toimenpiteistä on päätetty vasta äskettäin, näyttää tällä hetkellä mahdottomalta antaa tarkkaa arviota toimenpiteiden myönteisestä vaikutuksesta kalakantoihin. Komissio ehdottaa (asiakirjassa KOM(97)0598)) tonnikalan pyynnin rajoittamista edelleen Välimerellä ja vahvistaa tonnikalan suurimman sallitun saaliin (TAC) yhteisön laivastolle. - Miten komissio perustelee tieteellisesti tämän TAC:n ottaen huomioon, että monet muut yhteisön ulkopuoliset alukset pyytävät tonnikalaa, joten kyseisen lajin kokonaissaalista on mahdotonta arvioida? - Ymmärtääkö komissio, miten syrjivä ja vahingollinen tämä toimenpide on yhteisön laivastoa kohtaan? Tietääkö komissio, miten toimenpide vaikuttaa kaupalliseen kilpailuun? - Eikö komissio katso, että Välimeren kalavarojen tehokkaan ja kokonaisvaltaisen hallinnan voi taata vain Välimeren kalastuksesta vastaava yleisten asioiden neuvosto? Eikö siis tämän elimen pitäisi päättää tarkoituksenmukaisista kalavarojen säilyttämistoimenpiteistä? Komission jäsenen Emma Boninon komission puolesta antama vastaus (30. tammikuuta 1998) Komissio ehdottamat tonnikalaa koskevat pyyntirajoitukset ovat vastaus kansainvälisen Atlantin tonnikalojen suojelukomission vuonna 1994 antamiin suosituksiin, jotka tulivat voimaan lokakuussa 1995. Suositukset perustuivat suojelukomission tieteellisen toimielimen SCRS:n (tutkimuksen ja tilastoinnin pysyvä komitea) tieteellisiin tutkimuksiin. SCRS koostuu suojelukomission sopimuspuolien nimeämistä tiedemiehistä. Myös muiden valtioiden tiedemiehiä on pyydetty osallistumaan arviointiin. Toimenpide ei ole yhteisön kannalta syrjivä, sillä suojelukomission suositukset sitovat kaikkia sopimuspuolia. Välimeren yhteinen kalastusneuvosto vahvisti vuonna 1995 samat suositukset ja näin ollen ne ovat sitovia kaikissa kalastusneuvoston jäsenvaltioissa, eli käytännössä kaikissa Välimeren maissa. Merioikeuden mukaisesti kaikki kalastajavaltiot ovat velvollisia toimimaan yhteistyössä alan kansainvälisten kattojärjestöjen ja rannikkovaltioiden kanssa näiden kalakantojen hallinnoimiseksi. Komissio yhtyy parlamentin jäsenen viimeiseksi esittämään näkemykseen. Kuten edellä on osoitettu Välimeren yhteinen kalastusneuvosto on jo vahvistanut kansainvälisen Atlantin tonnikalojen suojelukomission suositukset.